༄༅། ། བསྟོད་པ་བཞུགས། །
༄༅། ། བསྲུང་བ་ལྔའི་ལྷ་མོ་ལ་བསྟོད་པ་ཞེས་བྱ་བ། རྗེ་བཙུན་རིག་པའི་རྒྱལ་མོ་རྣམས་ལ་ཕྱག་འཚལ་ལོ། ། འགྲོ་ཀུན་དགའ་མཛད་ཐུགས་རྗེའི་རྒྱལ་མཚན་རྩེར། ། ཡོན་ཏན་ནོར་བུ་གདུལ་བྱའི་དཔལ་གྱུར་པ། ། བླ་མ་བཟང་པོའི་ཞབས་ལ་གུས་བཏུད་དེ། ། རིག་པའི་རྒྱལ་མོ་རྣམས་ལ་བསྟོད་པར་བགྱི། ། གཟུགས་ཕུང་གནས་གྱུར་གཏི་མུག་རྣམ་དག་པ། ། མེ་ལོང་ཡེ་ཤེས་རང་བཞིན་ལྷ་མོའི་སྐུ། ། རྒྱལ་བ་ཀུན་གྱི་སྐུ་ཡི་རིགས་ལས་བྱུང་། ། སོ་སོར་འབྲང་མའི་ཞབས་ལ་ཕྱག་འཚལ་ལོ། ། སྟོན་ཟླ་ལྟར་གསལ་ཞལ་བཞི་ཕྱག་བརྒྱད་མ། ། གཡས་ཞལ་ཆར་སྤྲིན་ལྟ་བུར་ཆེར་གནག་ཅིང་། ། རྒྱབ་ཞལ་གསེར་མདོག་གཡོན་ཞལ་ཛ་བའི་མདངས༑ ༑གཙུག་ཏོར་མཆོད་རྟེན་གྱིས་བརྒྱན་ཕྱག་འཚལ་ལོ། ། རིན་ཆེན་གྱིས་སྤྲས་བཅུ་དྲུག་ལོན་པའི་ཚུལ། ། འཁོར་ལོ་རྡོ་རྗེ་མདའ་དང་རལ་གྲི་གཡས། ། ཞགས་པ་རྩེ་གསུམ་གཞུ་དང་དགྲ་སྟ་རྣམས། ། གཡོན་གྱི་ཕྱག་ན་བསྣམས་ལ་ཕྱག་འཚལ་ལོ། ། གདོང་བཞི་ཞི་བ་དགའ་བྱེད་གོས་སེར་ཅན། ། མཁའ་ལྡིང་ཀླུ་དབང་གནོད་སྦྱིན་དྲི་ཟ་དང་། ། མི་འམ་ཅི་ཡི་ཚོགས་ཀྱིས་གུས་མཆོད་མ། ། བྱང་ཆུབ་ཤིང་དྲུང་བཞུགས་ལ་ཕྱག་འཚལ་ལོ། ། ཉོན་མོངས་ཞགས་པའི་འཆིང་བ་གཅོད་མཛད་ཅིང་། ། གཞན་གྱི་སྔགས་དང་ཕྱག་རྒྱ་རྫས་སྦྱོར་དང་། ། བྱད་སྟེམས་འབྱེད་དང་དྲག་ཤུལ་ལས་རྣམས་ཀུན། ། རབ་ཏུ་འཇོམས་མ་ཁྱོད་ལ་ཕྱག་འཚལ་ལོ༑ ༑དཀོན་མཆོག་མཆོད་ལ་མངོན་པར་བརྩོན་པ་དང་། ། བརྩེ་བས་གཞན་དོན་གཅིག་ཏུ་ལྷུར་ལེན་ཞིང་། ། ཐེག་པ་མཆོག་གི་བརྟུལ་ཞུགས་འཛིན་པ་རྣམས། ། ཡོངས་སུ་སྐྱོང་བ་ཁྱོད་ལ་ཕྱག་འཚལ་ལོ། ། རྣམ་ཤེས་གནས་གྱུར་ཞེ་སྡང་རྣམ་དག་པ། ། ཆོས་དབྱིངས་ཡེ་ཤེས་རང་བཞིན་ལྷ་མོའི་སྐུ། ། རྒྱལ་བ་ཀུན་གྱི་ཐུགས་ཀྱི་རིགས་ལས་བྱུང་། ། སྟོང་ཆེན་རབ་འཇོམས་ཞབས་ལ་ཕྱག་འཚལ་ལོ། ། ནམ་མཁའི་མདངས་ལྡན་ཞལ་བཞི་ཕྱག་བརྒྱད་མ། ། གཡས་ཞལ་ཀུནྡ་ལྟར་དཀར་རྒྱབ་ཞལ་སེར། ། གཡོན་ཞལ་ལྗང་(《ཞ》དམར་)ཞིང་ཞལ་རེར་སྤྱན་གསུམ་ལྡན། ། རྔམ་པའི་སྒྲ་དབྱངས་སྒྲོགས་ལ་ཕྱག་འཚལ་ལོ། ། རྡོ་རྗེ་ལྕགས་ཀྱུ་མདའ་དང་རལ་གྲི་གཡས། ། ཞགས་པ་དང་བཅས་སྡིགས་འཛུབ་དགྲ་སྟ་གཞུ། ། རིན་ཆེན་འབར་བ་གཡོན་པའི་ཕྱག་ན་བསྣམས། ། སྟག་དང་སྦྲུལ་གྱི་བརྒྱན་ལ་ཕྱག་འཚལ་ལོ། ། ཉི་མར་རོལ་པས་བགེགས་དང་འབྱུང་པོ་མནན། ། མ་མོ་བདུན་དང་སྲིན་མོ་ཤ་ཟ་མོ༑ ༑གནོད་སྦྱིན་མོ་རྣམས་རབ་ཏུ་སྐྲག་མཛད་པ། ། ཏཱ་ལའི་ཤིང་དྲུང་བཞུགས་ལ་ཕྱག་འཚལ་ལོ། ། རླུང་དང་བད་ཀན་མཁྲིས་པའི་ནད་སེལ་ཞིང་། ། ཐོག་དང་སེར་བ་རླུང་སོགས་གནོད་པ་འཇོམས། ། དུས་མིན་འཆི་བ་ངེས་པར་ཟློག་མཛད་པ༑ ༑འཇིགས་བྱེད་ཁྲོ་མོའི་ཞབས་ལ་ཕྱག་འཚལ་ལོ། ། ཚོར་བ་གནས་གྱུར་སེར་སྣ་རྣམ་དག་པ། ། མཉམ་ཉིད་ཡེ་ཤེས་རང་བཞིན་ལྷ་མོའི་སྐུ། ། རྒྱལ་བ་ཀུན་གྱི་ཡོན་ཏན་རིགས་ལས་བྱུང་། ། རྨ་བྱ་ཆེན་མོའི་ཞབས་ལ་ཕྱག་འཚལ་ལོ། ། གསེར་བཟངས་མདོག་མཚུངས་ཞལ་གསུམ་ཕྱག་བརྒྱད་མ། ། གཡས་ཞལ་མིག་སྨན་ལྟར་གནག་གཡོན་པ་དམར། ། པདྨ་ཟླ་བར་སེམས་དཔའི་སྐྱིལ་ཀྲུང་བཞུགས། ། སྣ་ཚོགས་རྒྱན་གྱིས་སྤྲས་ལ་ཕྱག་འཚལ་ལོ། ། མཆོག་སྦྱིན་བུམ་པ་འཁོར་ལོ་རལ་གྲི་གཡས། ། དགེ་སློང་དང་བཅས་ལྷུང་བཟེད་རྨ་བྱའི་སྒྲོ། ། སྣ་ཚོགས་རྡོ་རྗེས་མཚན་པའི་བུམ་པ་དང་། ། རྒྱལ་མཚན་གཡོན་པས་བསྣམས་ལ་ཕྱག་འཚལ་ལོ། ། བདེན་པ་གྲུབ་པའི་དྲང་སྲོང་རྣམས་ཀྱིས་མཆོད། ། སྲིན་མོའི་ཚོགས་འཇོམས་ཀླུ་རྣམས་སྐྲག་མཛད་ཅིང་། ། ལྷ་མ་ཡིན་རྣམས་ཀུན་ཏུ་རྨོངས་བྱེད་པ། ། མྱ་ངན་མེད་པའི་ཤིང་དྲུང་བཞུགས་ལ་འདུད། ། བརྟན་དང་གཡོ་བའི་དུག་རྣམས་རབ་འཇོམས་ཤིང་། ། དམོད་པའི་མདའ་དང་འཕྲུལ་འཁོར་འཇིགས་པར་བྱེད། ། སྒྲུབ་པོ་དྲི་མེད་བདེ་ལ་འགོད་མཛད་པ། ། རིག་སྔགས་རྒྱལ་མོའི་ཞབས་ལ་ཕྱག་འཚལ་འདུད༑ ༑འདུ་ཤེས་གནས་གྱུར་འདོད་ཆགས་རྣམ་དག་པ། ། ཀུན་རྟོག་ཡེ་ཤེས་རང་བཞིན་ལྷ་མོའི་སྐུ། ། རྒྱལ་བ་ཀུན་གྱི་གསུང་གི་རིགས་ལས་བྱུང་། ། གསང་སྔགས་རྗེས་སུ་འཛིན་ལ་ཕྱག་འཚལ་ལོ། ། པདྨ་རཱ་གའི་མདངས་ལྡན་ཞལ་གསུམ་མ༑ ༑གཡས་གནག་གཡོན་པ་ཀུནྡ་ཟླ་བའི་མདོག། སྤྱན་གསུམ་པདྨ་རྒྱས་འདྲས་འགྲོ་ལ་གཟིགས། ། རིན་ཆེན་རྒྱན་གྱིས་མཛེས་ལ་ཕྱག་འཚལ་ལོ། ། བཅུ་གཉིས་ཕྱག་གི་དང་པོ་ཆོས་འཆད་ཚུལ། ། གཉིས་པ་མཉམ་བཞག་མཆོག་སྦྱིན་མི་འཇིགས་སྦྱིན། ། རྡོ་རྗེ་མདའ་གཡས་གཡོན་པ་སྡིགས་འཛུབ་ཞགས། ། བུམ་པ་སྙེམ་མ་གཞུ་ཡིས་བྲེལ་ལ་འདུད། ། འཇིག་རྟེན་སྐྱོང་བ་རྣམས་ཀྱིས་ཞབས་མཆོད་ཅིང་༑ ༑རྒྱལ་ཆེན་བཞི་ཡིས་རྟག་ཏུ་རིམ་གྲོར་བྱེད། ། རིག་པ་འཛིན་པ་རྣམས་ཀྱིས་གུས་བཏུད་པ། ། ཤིར་ཤིའི་ཤིང་དྲུང་བཞུགས་ལ་ཕྱག་འཚལ་ལོ། ། ཡེ་ཤེས་སྒྱུ་མའི་སྤྲུལ་པས་རྣམ་རོལ་ཞིང་། ། སྔགས་ཀྱི་སྦྱོར་བས་འགྲོ་བ་ཡོངས་སུ་འཛིན། ། ལྷ་དང་ལྷ་མིན་ཀླུ་དབང་ཚོགས་རྣམས་ཀུན། ། དབང་དུ་མཛད་པ་ཁྱོད་ལ་ཕྱག་འཚལ་ལོ། ། འདུ་བྱེད་གནས་གྱུར་ཕྲག་དོག་རྣམ་དག་པ། ། བྱ་གྲུབ་ཡེ་ཤེས་རང་བཞིན་ལྷ་མོའི་སྐུ། ། རྒྱལ་བ་ཀུན་གྱི་ཕྲིན་ལས་རིགས་ལས་བྱུང་། ། བསིལ་བའི་ཚལ་གྱི་ཞབས་ལ་ཕྱག་འཚལ་ལོ། ། ཞལ་གསུམ་ཕྱག་དྲུག་མརྒད་མདོག་མཚུངས་པ༑ ༑གཡས་དཀར་གཡོན་ཞལ་ཀརྞི་ཀ་ཡི་མདོག། རིན་ཆེན་འོད་འཕྲོས་དུ་མས་རྣམ་པར་བརྒྱན། ། སྒེག་པའི་ཚུལ་འཆང་ཁྱོད་ལ་ཕྱག་འཚལ་ལོ། ། ཕྱག་གཡས་མི་འཇིགས་སྦྱིན་དང་རྡོ་རྗེ་མདའ། ། གཡོན་པས་ཞགས་པ་དང་བཅས་སྡིགས་མཛུབ་དང་། ། རིན་ཆེན་རྒྱལ་མཚན་དང་ནི་གནམ་རུ་འཛིན། ། དཔའ་མོ་དགྱེས་དགུར་སྤྱོད་ལ་ཕྱག་འཚལ་ལོ། ། ལྷ་དང་གྲུབ་པ་རིག་འཛིན་གྱི་མཆོད་ཅིང་༑ ༑སྨྱོ་བྱེད་བརྗེད་བྱེད་ལ་སོགས་འབྱུང་པོའི་ཚོགས། ། ཀུན་ཏུ་སྐྲག་མཛད་བྱ་ཡི་གདོན་རྣམས་འཇོམས། ། ཙམ་པའི་ཤིང་དྲུང་བཞུགས་ལ་ཕྱག་འཚལ་ལོ། ། ཞི་དང་རྒྱས་དང་དབང་དང་དགུག་པ་དང་། ། བསྐྲད་དང་དབྱེ་དང་གསད་ལ་སོགས་པ་ཡི། ། ལས་རྣམས་ཐམས་ཅད་སོ་སོར་སྩོལ་མཛད་པ། ། དོན་ཀུན་སྒྲུབ་བྱེད་མ་ལ་ཕྱག་འཚལ་ལོ། ། མཆོག་ཏུ་དད་པའི་ཡིད་ཀྱིས་བསྐུལ་གྱུར་ནས། ། རབ་ཏུ་སྔགས་པའི་སྒྲ་དབྱངས་བསྒྲགས་པ་ལས། ། ཉེ་བར་བསྐྲུན་པའི་དགེ་བའི་རྩ་བ་དེས། ། བསྟོད་བྱའི་ཡོན་ཏན་བདག་ལ་རྫོགས་གྱུར་ཅིག། གང་གིས་ཚུལ་འདིས་རྟག་ཏུ་བསྟོད་བྱེད་ན། ། དེ་ཡི་རྒྱུད་ལ་ལྷ་མོ་དེ་དག་གི། ཡེ་ཤེས་གཟིགས་པའི་དམ་པ་འཇུག་གྱུར་ཅིང་། ། ཕྱོགས་རྣམས་ཀུན་ལ་རྟག་ཏུ་རྒྱལ་བར་འགྱུར། ། བསྟོད་ཚིག་འདི་ནི་བློ་གྲོས་རྒྱལ་མཚན་དཔལ། ། བཟང་པོས་མེ་སྦྲུལ་ནག་པའི་ཟླ་བ་ཡི། ། ཚེས་བཅུའི་ཉིན་པར་མི་དབང་ག་(《ཞ》《ལུ》གོ་)པེ་ལའི། ། ཕོ་བྲང་ཆེན་པོ་ལེགས་པར་སྦྱར་བའོ། ། ལྷ་མོ་ལྔའི་བསྟོད་པ་སྟེ་གསུམ་པའོ། ། ། །